Twee verkrag tiener ná matriekafskeidArgieffoto ŉ Tienermeisie van Welkom in die Vrystaat is Sondag in die vroeë oggendure glo deur twee mans verkrag toe sy op pad was huis toe ná haar matriekafskeid. Volgens sers. Mamello Mokhuoane, polisiewoordvoerder, is die 18-jarige meisie omstreeks 03:00 in Bronville verkrag ná ŉ informele partytjie ná die matriekafskeid. “ŉ Taxi het die meisie en ander leerlinge naby ŉ laerskool in Bronville afgelaai, waarna almal in verskillende rigtings na hulle huise toe is. Die slagoffer het alleen geloop,” het Mokhuoane gesê. Twee onbekende mans het verby die meisie in die straat gestap en haar van agter af aangeval. “Hulle het haar na bewering in ŉ veld in gesleep en verkrag voordat hulle haar selfoon en R100 kontant gesteel het. Hulle het te voet van die toneel gevlug.” Die Bronville-polisie is ontbied en ŉ saak van verkragting is aanhangig gemaak. Die saak is na die Thabong-polisie se eenheid teen gesinsgeweld, kindermishandeling en seksuele misdrywe oorgeplaas vir verdere ondersoek. Niemand is nog in verband met die voorval in hegtenis geneem nie.